## L’Institut Valencià de Cultura convoca les ajudes al foment d’activitats musicals amb una dotació de 2 milions d’euros

*** La convocatòria inclou set modalitats que comprenen des de festivals fins a programació en sales d’exhibició, gires o producció discogràfica, entre altres
* La sol·licitud a estes subvencions es pot fer fins al 3 de juliol per via exclusivament telemàtica**

L’Institut Valencià de Cultura (IVC) convoca les ajudes al foment d’activitats musicals, en set modalitats distintes, que es podran sol·licitar fins al dia 3 de juliol per via exclusivament telemàtica.

Estes subvencions tenen per finalitat l’impuls i la promoció de la creació, producció, difusió i exhibició d’actuacions musicals, a través d’activitats com ara festivals, cursos de perfeccionament musical, producció de concerts i gires, entre altres. Així com fomentar la cooperació amb altres agents i entitats culturals d’àmbit públic o privat, amb la fi última d’oferir una oferta musical diversificada i de qualitat a la ciutadania.

La dotació econòmica total destinada a esta línia d’ajudes és de 2.000.000 euros, un import que es manté estable en les últimes convocatòries.

Les ajudes inclouen set modalitats diferents: ajudes a festivals, cicles i esdeveniments commemoratius, amb un màxim de 30.000 euros de quantia individual; programació en sales d’exhibició, amb un màxim de 25.000 euros; ajudes a cursos, concursos, jornades i congressos, amb un màxim de 10.000 euros; ajudes a gires fora de la Comunitat Valenciana, amb un màxim de 20.000 euros; producció d’espectacles musicals en viu, amb un màxim de 20.000 euros; ajudes a la composició d’obres musicals de nova creació, amb un màxim de 5.000 euros; i ajudes al foment de la producció discogràfica, amb un màxim de 10.000 euros.

El termini de presentació de les sol·licituds per a les ajudes serà de 15 dies hàbils, a comptar de l’endemà de la publicació de la convocatòria en el [Diari Oficial de la Generalitat Valenciana (DOGV)](https://dogv.gva.es/va/resultat-dogv?signatura=2025/21090), per tant, conclourà el pròxim 3 de juliol. Les sol·licituds es poden presentar exclusivament per via telemàtica i les bases de la convocatòria, els formularis de sol·licitud i els models normalitzats es poden descarregar en la web de l’IVC.

Fecha: 11/06/2025